Babu dangantaka tsakanina da Rahama Sadau —Nafisa Abdullahi - BBC News Hausa
Babu dangantaka tsakanina da Rahama Sadau —Nafisa Abdullahi
https://www.bbc.com/hausa/37573216
Fitacciyar jarumar Kannywood Nafisa Abdullahi ta ce duk da yake sana'arsu daya da Rahama Sadau, babu wata alaka ta 'yan uwantaka ko kawance a tsakaninsu.
Nafisa, wacce ta bayyana haka a shafinta na Instagram, ta ce babu wata abokantaka tsakanin matan da ke yin fina-finan na Hausa.
Jarumar ta yi ikirarin kowa ta kansa yake yi tsakanin 'yan kannywood, tana mai cewa lokacin da wani ya wallafa hotonta sanye da gajeren wando—batun da ya janyo mata zage-zage—babu wata 'yar Kannywood da ta fito ta kare ta duk da yake sun san cewa an yi ne domin a bata mata suna.
A makon jiya ne dai kungiyar masu shirya fina-finan Kannywood, MOPPAN, ta kori Rahama Sadau daga cikin Kannywood saboda rungumar da ta yi wa wani mawaki a bidiyon wakar da ya shirya.